ועדת החינוך והתרבות, כנסת 15, פרוטוקול מספר 135, 2000-07-11 13:30

זבולון אורלב: אני מתכבד לפתוח את ישיבת וועדת החינוך והתרבות בעניין הצעת חוק הקולנוע (תיקון מס' 2) (תקציב הקולנוע), התש"ס – 2000 – של קבוצת חברי כנסת בראשותו של חבר הכנסת יורי שטרן.

זבולון אורלב: אתמול החוק עבר בקריאה ראשונה, פה אחד.

זבולון אורלב: אנחנו רוצים להכין אותו לקריאה שניה ושלישית.

זבולון אורלב: אני קורא את הצעת החוק ואם למישהו יש הערות, יעצור אותי.

זבולון אורלב: "הצעת חוק הקולנוע (תיקון מס' 2) (תקציב הקולנוע), התש"ס – 2000".

זבולון אורלב: יש למישהו הערות?

זבולון אורלב: אין.

זבולון אורלב: תיקון סעיף 11.

זבולון אורלב: 1.

זבולון אורלב: "בחוק הקולנוע, התשנ"ט – 1999 בסעיף 11(ב), הסיפא המתחילה במילים "ובלבד שהסכום שיוקצה" – תימחק".

זבולון אורלב: יש למישהו הערות?

זבולון אורלב: אני שואל פעם שניה: יש למישהו הערות?

זבולון אורלב: אין.

זבולון אורלב: אנחנו מצביעים על החוק.

ינון עמית: רגע.

זבולון אורלב: אני שואל אם יש הערות.

זבולון אורלב: אתה לא עונה.

זבולון אורלב: לכן שאלתי.

זבולון אורלב: התפלאתי.

ינון עמית: אנחנו מציעים לשלב: "תחילתו של חוק זה תהיה ב 1.1.01" ואני אסביר מדוע.

ינון עמית: משני טעמים.

ינון עמית: טעם אחד הוא חוק התקציב שעבר השנה.

ינון עמית: הטעם השני הוא החלטת הממשלה 291, אשר קובעת שתקנת תמיכה לא תוגדל ביותר מעשרים אחוז במהלך שנת התקציב.

ינון עמית: היות שכאן מדובר בתקנה שהיא הרבה מעבר…

יוסף לפיד: רגע, זו תקנה?

ינון עמית: לא.

ינון עמית: זו החלטת ממשלה, מספר 291 מיום 7.7.99.

רוני מילוא: אתם יודעים, שלמרות דעת ראש הממשלה, עדיין הממשלה כפופה לכנסת.

יוסף לפיד: אנחנו לא מתרשמים.

ינון עמית: אני מבקש בכל זאת לסיים את דברי.

זבולון אורלב: רבותי, יש לי בקשה.

זבולון אורלב: אני חייב להגן עליו, שיאמר את כל דעתו שאנחנו חולקים עליה, בלי שום הפרעה.

רוני מילוא: מאה אחוז.

רוני מילוא: אתה צודק, צודק, צודק.

רוני מילוא: סליחה.

ינון עמית: לפיכך, היות שהחוק כאן סותר החלטת ממשלה בתוקף, כמו גם חוק תקציב, אני מציע שתחילתו תהיה ב 1.1.01, על מנת שיעמוד במסגרת החוק.

זבולון אורלב: חבר הכנסת שטרן, אתה רוצה להגיב?

יורי שטרן: כן.

יורי שטרן: כל הפעולה שלנו – והיא התחילה מהצעה לסדר היום שיזם בזמנו חבר הכנסת לפיד – התחילה מרצון לתקן את העיוות ולתקן אותו כמה שיותר מהר.

יורי שטרן: אין לנו שום סיבה לחכות, כי כל המטרה היא לחזור, כמה שיותר מהר, למנגנון שנקבע בחוק הקולנוע המקורי.

יוסף לפיד: אדוני היושב ראש.

יוסף לפיד: הרי העיוות נולד עם התקציב הזה.

יוסף לפיד: להתנגד לתיקון העיוות בטענה שיש תקציב כזה, זה איפכא מסתברא.

יוסף לפיד: אנחנו באים לתקן את העיוות, לא ליצור את העיוות.

יוסף לפיד: לגבי הטיעון השני, שזאת החלטת ממשלה, אנחנו נמנעים מלהתרשם מהחלטות ממשלה, בייחוד מפני שהיא בעצמה לא מרבה לקיים את החלטותיה.

יוסף לפיד: בוודאי שלא נעשה זאת על חשבון הקולנוענים.

יוסף לפיד: אני מציע להצביע בעד הצעת החוק של חבר הכנסת יורי שטרן.

יוסף לפיד: אגב, אתמול מליאת הכנסת נתנה ביטוי בעל עוצמה רבה להסכמה כללית בנושא זה, כי היו 25 חברי כנסת בעד ואף אחד נגד.

יורי שטרן: לא, אחד היה נגד.

יורי שטרן: חבר הכנסת פורוש.

יוסף לפיד: כי הוא לא היה אף פעם בחיים שלו בקולנוע.

רוני מילוא: אני מצטער שהתפרצתי קודם לדברים של הדובר, ינון עמית, כי בצדק הביע את דעת הממשלה, זה תפקידו.

רוני מילוא: אבל אני חושב שזה ברור גם מה שאמר חבר הכנסת לפיד.

רוני מילוא: הכנסת - למרות שיש לאחרונה ניסיונות להמעיט ממעמדה וערכה של הכנסת, שזה אמנם לא נוגע לדיון שלנו עכשיו, אבל אני חושש מאד שזה עלול להוביל לדברים לא נעימים בהתפתחויות הפוליטיות בארץ – בלי קשר לזה, היא מעל לממשלה.

רוני מילוא: גם פורמלית וגם מעשית.

ינון עמית: גם מעל החוק?

רוני מילוא: לא.

רוני מילוא: הכנסת היא מחוקקת.

רוני מילוא: חוק מורחב שלה יכול לשנות גם את חוק יסודות התקציב.

רוני מילוא: אם מחר היו צריכים להקצות, למשל, למפלגה שמאד קרובה ללבו של חברי יוסף לפיד, לש"ס, עוד מאתיים מיליון שקל וזה בניגוד לחוק יסודות התקציב, היו משנים את חוק יסודות התקציב ומעבירים את ההקצבה הזאת.

יוסף לפיד: אתם תמיד הייתם מוצאים כסף בשביל ש"ס.

יוסף לפיד: בשביל הקולנוע, פחות.

רוני מילוא: אנחנו באים ואומרים: אם צריך יהיה לשנות את חוק יסודות התקציב, נוכל לשנות גם את זה.

רוני מילוא: זה לא דבר שעומד בניגוד לעניין חוקתי.

יוסף לפיד: שיבוא לכאן שר האוצר.

רוני מילוא: לכן, אני לא חושב שקיימת פה בעיה בעניין הזה, אני מבין את הנטייה של האוצר – היא טבעית לגמרי – לדחות את הנושא הזה.

רוני מילוא: אני חושב שכדאי להצביע על זה היום.

רוני מילוא: אני רק רוצה לומר לפרוטוקול – אם חבר הכנסת אורי סביר לא יגיע עד ההצבעה, אני ממלא את מקומו בהצבעה.

זבולון אורלב: אנחנו מקבלים אותך.

זבולון אורלב: מר עמית, אתה רוצה לומר עוד משהו?

ינון עמית: כן.

ינון עמית: אולי היועצת המשפטית או משרד המשפטים יתייחסו למה שקורה כאשר חוק סותר חוק אחר או סותר החלטת ממשלה והאם צריך להכניס באותו חוק גם שינוי בחוק האחר.

זבולון אורלב: עמי ברקוביץ', אתה לא רואה בעיה?

עמי ברקוביץ': אני רק רוצה לומר שעד כמה שאני יודע, לא מקובל להטיל מטלה תקציבית באמצע שנת תקציב, מפני שהתקציב של שנת 2000 כבר נקבע ושים לב לכך שמדובר בשלושים מיליון שקל.

עמי ברקוביץ': לכן, ראוי היה לדחות את תחילתו של הסעיף לשנת הכספים הבאה.

זבולון אורלב: הייעוץ המשפטי של הוועדה?

שרי אברמוב: זה עניין של שיקול דעת הוועדה.

שרי אברמוב: חוק מאוחר גובר על חוק מוקדם כמו שכבר צוין פה.

זבולון אורלב: עו"ד הראל.

עדנה הראל: למה את מתכוונת כשאת אומרת חוק מאוחר?

עדנה הראל: כשאת מתכוונת לחוק המוקדם, זה חוק התקציב?

עדנה הראל: כי מר עמית התייחס להחלטת ממשלה.

עדנה הראל: האמת היא שאין בעיה חוקית בקבלת חוק שסותר החלטת ממשלה.

עדנה הראל: אבל כשאת אמרת חוק מאוחר וחוק מוקדם, התכוונת לחוק התקציב כחוק?

שרי אברמוב: הוא דיבר על חוק התקציב.

עדנה הראל: לא.

עדנה הראל: זה חוק התקציב השנתי.

עדנה הראל: סעיף בו קבע את זה ואת זה.

זבולון אורלב: אנחנו סיכמנו בקריאה הראשונה שהמקור לחוק הוא הרזרבה הכללית של האוצר, לכן זה לא סותר.

זבולון אורלב: על פי הייעוץ המשפטי של הכנסת, ברגע שהוועדה מצביעה על הרזרבה הכללית של האוצר, היא מילאה בזה את חובתה על פי החוק האומר שהיא צריכה להצביע על המקור התקציבי.

זבולון אורלב: לכן אנחנו לא רואים שום סתירה בין החוק הזה לבין חוק התקציב.

זבולון אורלב: יחד עם זה אנחנו בכל זאת צריכים לקבוע תחולה של החוק הזה ואני מציע שזה יהיה בראשון לחודש הראשון, לאחר הפרסום ברשומות.

יוסף לפיד: הממשלה יכולה גם לעכב את הפרסום ברשומות?

זבולון אורלב: לא.

זבולון אורלב: זה לא.

יהודית גידלי: תוך שבועיים.

זבולון אורלב: כדי להיות הגונים, במחשבה שניה, זה לא יכול להיות בראשון לחודש לאחר הפרסום ברשומות.

זבולון אורלב: אי אפשר להתארגן לזה.

יורי שטרן: לא.

יורי שטרן: זה עוד חודש, זה בראשון לספטמבר.

זבולון אורלב: אז בואו נעשה את זה ראשון לספטמבר.

זבולון אורלב: היות ואנחנו מגישים את זה בשבוע הבא, אז נקבע ראשון לספטמבר.

רוני מילוא: ראשון בספטמבר זה בסדר גמור.

זבולון אורלב: תחילת החוק תהיה ראשון לספטמבר.

זבולון אורלב: רבותי, מי בעד נוסח החוק?

יוסף לפיד: רגע.

יוסף לפיד: נא לרשום שאני במקום חברת הכנסת יהודית נאות.

זבולון אורלב: קיבלנו את הודעתו של חבר הכנסת טומי לפיד שהוא ממלא את מקומה של חברת הכנסת פרופסור יהודית נאות ואת הודעתו של חבר הכנסת רוני מילוא, שהוא ממלא את מקומו של חבר הכנסת אורי סביר ואתה ממלא מקומו של?

יורי שטרן: של מציע החוק.

זבולון אורלב: לא, להצבעה.

יורי שטרן: של חבר הכנסת מיכאל נודלמן.

זבולון אורלב: של חבר הכנסת נודלמן.

זבולון אורלב: מי בעד הצעת החוק לקריאה שניה ושלישית - ירים את ידו.

זבולון אורלב: ארבעה בעד.

זבולון אורלב: אין מתנגדים, אין נמנעים.

זבולון אורלב: אני קובע שהצעת חוק הקולנוע (תיקון מס' 2) (תקציב הקולנוע) התש"ס – 2000 אושרה לקריאה שניה ושלישית.

זבולון אורלב: תודה רבה.